Document ID: 32012R0592

KOMMISSIONENS FORORDNING (EU) Nr. 592/2012
af 4. juli 2012
om ændring af bilag II og III til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for restkoncentrationer af bifenazat, captan, cyprodinil, fluopicolid, hexythiazox, isoprothiolan, metaldehyd, oxadixyl og phosmet i eller på visse produkter
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), og
ud fra følgende betragtninger:
(1)
Der er i bilag II og i del B i bilag III til forordning (EF) nr. 396/2005 fastsat maksimalgrænseværdier for restkoncentrationer af bifenazat og captan. Der er i del A i bilag III til forordning (EF) nr. 396/2005 fastsat maksimalgrænseværdier for restkoncentrationer af cyprodinil, fluopicolid, hexythiazox, metaldehyd, oxadixyl og phosmet. Der er ikke tidligere fastsat maksimalgrænseværdier for restkoncentrationer af isoprothiolan i bilagene til forordning (EF) nr. 396/2005.
(2)
Der er i forbindelse med en procedure for godkendelse af anvendelse af et plantebeskyttelsesmiddel, der indeholder aktivstoffet bifenazat, på solbær og ribs (røde, hvide), hindbær og brombær indgivet en ansøgning i henhold til artikel 6, stk. 1, i forordning (EF) nr. 396/2005 om ændring af de gældende maksimalgrænseværdier.
(3)
Hvad angår captan, er der indgivet en sådan ansøgning vedrørende anvendelse på brombær, hindbær, blåbær, solbær og ribs (røde, hvide) og stikkelsbær. Hvad angår cyprodinil, er der indgivet en sådan ansøgning vedrørende anvendelse på friske urter, spinat og bladbeder, hovedsalat, vårsalat, karse, bredbladet endivie, salatsennep (rucola) samt blade og skud af Brassica spp. Hvad angår fluopicolid, er der indgivet en sådan ansøgning vedrørende anvendelse på radiser, løg, kartofler og grønkål. Hvad angår hexythiazox, er der indgivet en sådan ansøgning vedrørende anvendelse på te. Hvad angår metaldehyd, er der indgivet en sådan ansøgning vedrørende anvendelse på jordbær, kartofler, kålrabi, hoved- og pluksalat og andre salatplanter, hele gruppen af spinat og lignende, hele gruppen af urter samt rapsfrø. Hvad angår phosmet, er der indgivet en sådan ansøgning vedrørende anvendelse på kartofler, abrikoser, ferskner, spiseoliven, oliven til oliefremstilling samt rapsfrø.
(4)
Der i overensstemmelse med artikel 6, stk. 2 og 4, i forordning (EF) nr. 396/2005 indgivet en ansøgning om anvendelse af isoprothiolan på ris. Den tilladte anvendelse af isoprothiolan på ris i Japan medfører højere restkoncentrationer end de maksimalgrænseværdier, der er fastsat i forordning (EF) nr. 396/2005. For at undgå handelsbarrierer for importen af denne afgrøde er det nødvendigt at fastsætte en højere maksimalgrænseværdi.
(5)
De berørte medlemsstater har i overensstemmelse med artikel 8 i forordning (EF) nr. 396/2005 evalueret ansøgningerne, og evalueringsrapporterne er sendt til Kommissionen.
(6)
Kommissionen har modtaget oplysninger fra Belgien om restkoncentrationer af oxadixyl på persille, knoldselleri og porrer, der overstiger maksimalgrænseværdierne. Ifølge de belgiske myndigheder er aktivstoffets persistens i jorden årsag til den uventede forekomst af oxadixyl i disse afgrøder. Belgien har i henhold til artikel 6, stk. 3, i forordning (EF) nr. 396/2005 indgivet en ansøgning om ændring af de pågældende maksimalgrænseværdier.
(7)
Den Europæiske Fødevaresikkerhedsautoritet (EFSA) har vurderet ansøgningerne og vurderingsrapporterne, idet den især undersøgte risiciene for forbrugerne og, hvor det var relevant, for dyr, og afgav begrundede udtalelser om de foreslåede maksimalgrænseværdier (2). EFSA har sendt udtalelserne til Kommissionen og medlemsstaterne og offentliggjort dem.
(8)
EFSA konkluderede i sine begrundede udtalelser, at for så vidt angår anvendelse af fluopicolid på løg, er de forelagte data utilstrækkelige til, at der kan fastsættes en ny maksimalgrænseværdi. For så vidt angår anvendelse af metaldehyd på jordbær og kålrabi, er de forelagte data utilstrækkelige til, at der kan fastsættes en ny maksimalgrænseværdi. For så vidt angår anvendelse af phosmet på abrikoser, er de forelagte data utilstrækkelige til, at der kan fastsættes en ny maksimalgrænseværdi.
(9)
For så vidt angår anvendelse af bifenazat på hindbær og brombær, er det ikke nødvendigt at ændre maksimalgrænseværdierne, da de maksimalgrænseværdier, der er fastsat i bilag II til forordning (EF) nr. 396/2005, er identiske med dem, der er ansøgt om.
(10)
Hvad angår alle andre ansøgninger konkluderede EFSA, at alle datakrav var opfyldt, og at de ændringer af maksimalgrænseværdierne, som ansøgerne havde anmodet om, var acceptable med hensyn til forbrugersikkerheden på grundlag af en vurdering af forbrugereksponeringen for 27 specifikke europæiske forbrugergrupper. Der blev taget hensyn til de nyeste oplysninger om stoffernes toksikologiske egenskaber. Der kunne ikke påvises nogen risiko for, at det acceptable daglige indtag (ADI) eller den akutte referencedosis (ARfD) overskrides, hverken ved livslang eksponering for disse stoffer gennem forbrug af alle fødevareprodukter, der kan indeholde stofferne, eller ved kortvarig eksponering gennem et ekstremt forbrug af de pågældende afgrøder og produkter.
(11)
På baggrund af EFSA's begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, kravene i artikel 14, stk. 2, i forordning (EF) nr. 396/2005.
(12)
Forordning (EF) nr. 396/2005 bør derfor ændres i overensstemmelse hermed.
(13)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne -
VEDTAGET DENNE FORORDNING:
Artikel 1
Bilag II og III til forordning (EF) nr. 396/2005 ændres som angivet i bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 4. juli 2012.

Labels: 1
20
0
3
6